作者：刘潜
词牌/韵律：六州歌头

paragraphs: 秦亡草昧，刘项起吞并。
驱龙虎。
鞭寰宇。
斩长鲸。
扫欃枪。
血染彭门战。
视馀耳，皆鹰犬。
平祸乱。
归炎汉。
势奔倾。
兵散月明。
风急旌旗乱，刁斗三更。
命虞姬相对，泣听楚歌声。
玉帐魂惊。
泪盈盈。
恨花无主。
凝愁绪。
挥雪刃，掩泉扃。
时不利。
骓不逝。
困阴陵。
叱追兵。
喑呜摧天地，望归路，忍偷生。
功盖世。
成闲纪。
建遗灵。
江静水寒烟冷，波纹细、古木凋零。
遣行人到此，追念痛伤情。
胜负难凭。